“Un món verd, un món millor”, lema de les Jornades Culturals de l’IES Comarcal
2025-07-24

L’IES Comarcal de Burjassot ha celebrat les seues Jornades Culturals anuals que enguany han tingut com a lema, ideat per l’alumne Guillem Álvarez, “Un món verd, un món millor”. El lema va ser escollit del concurs organitzat pel departament de castellà del centre.

Enguany, el tema proposat per al desenvolupament de les jornades ha girat entorn de la preservació del medi ambient i, a aquest efecte, en el centre s’han arreplegat telèfons mòbils dins de la campanya “Mobilitza’t per la selva” de l’institut Jane Goodall, s’han realitzat exposicions sobre l’Antàrtida i els alumnes han participat en el concurs fotogràfic organitzat pel departament de plàstica. A més, “la nostra auxiliar de conversa en anglés, Amy Tolan, va fer una presentació sobre Escòcia”, tal com han assenyalat fonts del centre.

En tecnologia es van construir aerogeneradors i estructures amb periòdics, “que després es van exposar i els alumnes també van participar en diferents tallers de reciclatge, realitzant també un recital poètic”.

El final de festa va ser amb una carrera solidària en favor de l’ONG Save the Children en la qual van participar professors i alumnes, aconseguint una recaptació de 825€.